b'\n_START_ARTICLE_\nBlack and Tans\n_START_PARAGRAPH_\nBlack and Tans (irsk: D\xc3\xbachr\xc3\xb3naigh, offisielt Royal Irish Constabulary Reserve Force) var en provosorisk paramilit\xc3\xa6r styrke som ble rekruttert i Storbritannia av statsminister David Lloyd George for \xc3\xa5 settes inn i Irland i kampene under den irske frigj\xc3\xb8ringskrig \xc3\xa5rene 1920-1921.\n_START_SECTION_\nHistorie\n_START_PARAGRAPH_\nIrland hadde stadig blitt rystet av oppr\xc3\xb8r eller v\xc3\xa6pnede aksjoner mot det britiske styre, avl\xc3\xb8st av roligere perioder over \xc3\xa5rhundrene. Etter eskalerende motsetninger etter f\xc3\xb8rste verdenskrigs slutt skjedde flere v\xc3\xa6pnede aksjoner fra Den irske republikanske arm\xc3\xa9 (IRA) rettet mot den v\xc3\xa6pnede politistyrken Royal Irish Constabulary (RIC), fra 1919. Kampene tiltok i intensitet og gikk over i krig, der IRA tok kontroll over deler av landet. Da RIC var i trengt situasjon og den britiske regjering n\xc3\xb8lte med \xc3\xa5 sette inn den regul\xc3\xa6re britiske h\xc3\xa6r, ble det p\xc3\xa5 Winston Churchills initiativ dannet en styrke som ble rekruttert f\xc3\xb8rst og fremst blant protestantiske veteraner i England og Skottland som car kommet hjem fra kontinentet etter krigsslutt. Styrken ble utrustet med khakiuniformer i kombinasjon med RICs m\xc3\xb8rkegr\xc3\xb8nne kapper - derav styrkens uformelle navn. _NEWLINE_Black and Tans ble satt inn i kamp og anksjoner mot IRA i 1920. I takt med tiltagende forbitring i kampene utmerket Black and Tans seg med sin brutalitet som rammet b\xc3\xa5de v\xc3\xa6pnede motstandere og sivilbefolkning. Den 21. november 1920 tok styrker fra Black and Tans seg inn p\xc3\xa5 Croke Park i Dublin under en p\xc3\xa5g\xc3\xa5ende match i g\xc3\xa6lisk fotball og skj\xc3\xb8t flere tilskuere og en spiller som hevn for at IRA samme dag hadde myrdet 14 personer i Dublin som arbeidet for den britiske etterretning og for h\xc3\xa6ren. Dagen ble kjent som Bloody Sunday (den blodige s\xc3\xb8ndagen).  _NEWLINE_Andre ganger hevnet Black and Tan-styrker sine tap ved \xc3\xa5 angripe og brenne mindre landsbyer og g\xc3\xa5rder. I desember 1920 medvirket deler av Black and Tans med \xc3\xa5 sette store deler av det sentrale Cork i brann. _NEWLINE_Black and Tans fikk d\xc3\xa5rlig rykte ogs\xc3\xa5 p\xc3\xa5 hjemmebane i Storbritannia, og opinionen snudde mot de v\xc3\xa6pnede styrkene i Irland. Black and Tans fikk ogs\xc3\xa5 skylden for overgrep mot motstandere og sivilbefolkning som i virkeligheten var blitt beg\xc3\xa5tt av Royal Irish Constabulary, regul\xc3\xa6re arm\xc3\xa9styrker og den andre paramilit\xc3\xa6re styrken, Auxilliary division. _NEWLINE_Ledelsen over Black and Tans ble strammet opp og disiplinen styrket, noe som gjorde at det var f\xc3\xa6rre overgrep i 1921. Etter den anglo-irske avtale og opprettelsen av Den irske fristaten i 1922 ble Black and Tans oppl\xc3\xb8st. Av 7000 rekrutter var halvparten blitt drept eller s\xc3\xa5ret, eller ikke minst g\xc3\xa5tt ut av styrken allerede av andre \xc3\xa5rsaker.'